Author: Bizonová
Last saved by: .
Company: MHSR

Dôvodová správa
Všeobecná časť

Problematika investičných stimulov  doteraz nebola v právnom poriadku  a právnych predpisoch  SR komplexne upravovaná.  Maďarsko, Česká republika a Poľsko, ktoré sú konkurentmi Slovenska v oblasti prílevu investícií  ponúkajú rôzne investičné stimuly už dlhšiu dobu. Preto, aby  sa Slovensko nedostalo do konkurenčnej nevýhody, vláda Slovenskej republiky uznesením                  č. 301/2000 schválila „Opatrenia na podporu významných zahraničných investícií“. V oblasti investičných stimulov určila zásady a kritériá na ich poskytovanie. Po konzultácií s predstaviteľmi Európskej komisie vyplynulo, že je nutné niektoré kritériá na poskytovanie stimulov prepracovať do podoby kompatibilnej so  zákonom č. 231/1999 Z.z. o štátnej pomoci a s pravidlami EÚ pre poskytovanie štátnej pomoci.  Model poskytovania investičných stimulov formou daňových  úľav nie je možné  aplikovať, pretože podľa pravidiel EU o štátnej pomoci sú investičné stimuly pre investorov definované ako štátna pomoc  a ich poskytovanie je možné len v súlade s uvedeným zákonom. Kritériá na poskytovanie štátnej pomoci sú: nediskriminácia pri ich poskytovaní, nutnosť  individuálneho schválenia,  kvantifikácia ex ante a maximálna výška pomoci podľa zákona o štátnej pomoci. Preto  ministerstvo hospodárstva SR  vypracovalo  návrh zákona o investičných stimuloch a o zmene a doplnení niektorých zákonov, ktorý spĺňa podmienky podľa smerníc EU a je v súlade so  zákonom  NR SR č. 231/1999 Z.z.o štátnej pomoci.   
              Návrh zákona o investičných stimuloch upravuje poskytovanie investičných stimulov definovaných ako štátna pomoc formou daňových úverov a príspevkov na zriadenie nových pracovných miest a rekvalifikáciu. Určuje  hlavné kritéria, ktoré musí záujemca o poskytnutie investičných stimulov splniť a definuje mechanizmus  ich schvaľovania a poskytovania. Súčasťou tohoto zákona je aj  novelizácia  zákona NR SR č. 387/1996 Z.z. o zamestnanosti a zákonom          č. 366/1999  Z.z. o dani z príjmov. Účelom ich novelizácie je prepojenie spomínaných právnych noriem,  tak aby investičné stimuly definované ako štátna pomoc mohli byť poskytované súčasne. Investičné stimuly budú poskytované individuálne ministerstvom hospodárstva po schválení Úradom pre štátnu pomoc a vládou Slovenskej republiky. V rozhodnutí o poskytnutí investičných stimulov budú jasne definované konkrétne investičné stimuly ako  aj  podmienky ich poskytovania.  Novelizovaný zákon o dani z príjmov umožní  investorovi, ktorému budú poskytnuté investičné stimuly čerpať daňový úver, ktorého  súhrnná výška bude limitovaná sumou uvedenou v rozhodnutí o poskytnutí investičných stimulov. Obdobný mechanizmus sa bude aplikovať aj pri poskytovaní príspevku na vytvorenie nového pracovného miesta a na rekvalifikáciu.

SÚLAD NAVRHOVANÉHO ZÁKONA S ÚSTAVOU SLOVENSKEJ REPUBLIKY, PRÁVNYM SYSTÉMOM SLOVENSKEJ REPUBLIKY A MEDZINÁRODNÝMI ZÁVäZKAMI sr

Navrhovaný zákon je v súlade s Ústavou Slovenskej republiky osobitne s článkom 65 odsek 4 ústavy, s právnym poriadkom Slovenskej republiky, najmä so zákonom č 231/1999 Z.z. o štátnej pomoci, a so zákonom č. 366/1999 Z.z. o dani z príjmov a zákonom č 387/1996 Z.z o zamestnanosti. Návrh zákona je v súlade aj s medzinárodnými zmluvami, ktorými je Slovenská republika viazaná, napríklad Európska dohoda o pridružení. 

Dôvodová správa
Osobitná časť
 K § 1
Navrhovaná právna úprava má za cieľ upraviť len všeobecné podmienky pre poskytovanie investičných stimulov s tým, že osobitné podmienky poskytovania jednotlivých druhov stimulov  sú vymedzené v osobitných zákonoch ktorými sú:
•	zákon o daniach z príjmov pokiaľ ide o poskytovanie daňových úľav.
•	 Zákon o zamestnanosti pokiaľ ide príspevky na rekvalifikáciu zamestnancov a vytváranie nových pracovných miest.
K § 2  

Investičné stimuly možno poskytovať podľa tohto  zákona  právnickým osobám, ktoré preukážu, že spĺňajú predpoklady na splnenie podmienok podľa tohto zákona.
V odseku 2 sú taxatívne vymedzené všeobecné podmienky  všeobecné podmienky pre poskytnutie investičných stimulov, ktorými podľa tohto zákona sú:
a)	vybudovanie novej výrobnej kapacity, alebo kapacity služieb, alebo rozšírenie, alebo rozšírenie, alebo modernizácia  existujúcej výroby, alebo služieb,
b)	vynaloženie určenej sumy na obstaranie investičného majetku, pričom  pri určení výšky požadovanej sumy na preinvestovanie sa vychádza z výšky investície pre ktoré sa poskytujú investičné stimuly upravených v obdobných právnych predpisoch okolitých krajín. Zásadou pri tom je, že minimálne polovica z celkovej hodnoty investície musí byť zabezpečená vlastnými zdrojmi. 
c)	určitá minimálna hranica tržieb tvorených z podnikateľskej činnosti na ktoré boli stimuly poskytnuté,
d)	v záujme zabezpečenia očakávaných prínosov investícií, pre ktoré budú poskytované investičné stimuly v súlade so strednodobými a dlhodobými vyhliadkami rozvoja je nevyhnutné v zákone upraviť aj časový horizont, v ktorom je investor povinný preinvestovať sumy určené na obstaranie investície,
Ustanovenie odseku 3v súlade s pravidlami pre poskytovanie štátnej pomoci zákon preferuje okresy so zníženou zamestnanosťou, tak že limit prostriedkov,  ktoré má investor vynaložiť na realizáciu investície sa znižuje na polovicu.     

K § 3    
Ustanovenie upravuje podávanie žiadosti o poskytnutie investičných stimulov. Žiadateľ predloží žiadosť o poskytnutie investičných stimulov ministerstvu hospodárstva, v ktorej uvedie potrebné náležitosti. Náležitosti žiadosti o poskytnutie investičných stimulov  ustanoví vyhláška MH SR. 

K § 4  
Upravuje mechanizmus predkladania a spracovania  žiadosti na získanie investičných stimulov. V prípade splnenia všeobecných podmienok pre poskytnutie investičných stimulov, ministerstvo vypracuje  na základe  žiadosti investora o investičné stimuly  a odborného posudku návrh rozhodnutia o poskytnutí investičných stimulov. Vypracovanie odborného posudku predstavuje širokú a náročnú agendu, pre ktorú ak by ju mali zabezpečovať orgány štátnej správy by bolo nevyhnutné zvýšiť záväzný limit počtu pracovníkov príslušných štátnych orgánov, čo by malo za následok zvýšené nároky na štátny rozpočet. Preto sa v súlade s uznesením vlády č. 301/2000 uvažuje, že ministerstvo týmito činnosťami poverí na to špecializovanú organizáciu SARIO. Návrh rozhodnutia o poskytnutí investičných stimulov predloží Úradu pre štátnu pomoc na schválenie. Po schválení investičných stimulov Úradom pre štátnu pomoc,  návrh rozhodnutia o poskytnutí investičných stimulov predloží ministerstvo hospodárstva vláde SR na schválenie. Po schválení vládou SR vydá ministerstvo  do 15 dní rozhodnutie o poskytnutí investičných stimulov.

K § 5

Kontrolu  poskytovania  jednotlivých investičných stimulov budú vykonávať tie orgány štátne správy a inštitúcie, v ktorých pôsobnosti sa nachádzajú na základe osobitných právnych predpisov.

K § 6

Pri konaní  a rozhodovaní o tejto ponuke ministerstvo nepostupuje podľa predpisov o správnom konaní. Postup pri poskytovaní investičných stimulov musí byť v súlade so zákonom č. 231/1999 Z.z. o štátnej pomoci. 
. 

K čl. II

K § 35b –Úľavy na dani pre novovzniknuté daňové subjekty
Toto ustanovuje podmienky úľavy na dani pre daňovníkov, ktorým boli tieto poskytnuté  Ministerstvom hospodárstva Slovenskej republiky podľa zákona. o investičných stimuloch, ako súčasť investičných stimulov. Podľa tohto ustanovenia je možné poskytnúť daňovníkov úľavu na dani len v prípade, ak bol založený v súvislosti s prijatím ponuky investičných stimulov a neuplatňuje si nárok na iné daňové úľavy. Ďalšou podmienkou poskytnutia daňovej úľavy je aj splnenie podmienok, ktoré sú súčasťou rozhodnutia o poskytnutí investičných stimulov podľa zákona  .o investičných stimuloch a o zmene a doplnení niektorých zákonov.
Súhrnná výška úľavy na dani je obmedzená sumou uvedenou v rozhodnutí o poskytnutí investičných stimulov. Túto úľavu na dani si daňovník môže uplatňovať po 10 po sebe nasledujúcich zdaňovacích  období, počnúc obdobím v ktorom prvýkrát vykáže zisk, najneskôr však počnúc tretím zdaňovacím obdobím  od začatia výroby. Úľavu na dani si môže daňovník uplatňovať súhrnne do sumy uvedenej v rozhodnutí ministerstva o poskytnutí investičných stimulov.
Výhodou daňovníka uplatňujúceho daňový úver je aj možnosť odpočtu daňovej straty, vykázanej za zdaňovacie obdobia bezprostredne predchádzajúce zdaňovaciemu obdobiu, za ktoré prvýkrát uplatňuje daňový úver. Takto vykázanú daňovú stratu môže daňovník odpočítať od základu dane rovnomerne počas piatich zdaňovacích období bezprostredne nasledujúcich po zdaňovacom období, v ktorom si poslednýkrát uplatnil daňový úver. Pre tohto daňovníka nie sú platné obmedzujúce ustanovenia pre vyčíslenie výšky odpočítavanej straty uvedené v § 34.  

 K § 35c Úľavy na dani pre existujúce daňové subjekty
Toto ustanovenie  určuje podmienky úľavy pre už existujúcich daňovníkov, ktorým ministerstvo hospodárstva poskytlo investičné stimuly a  ktorí rozširujú  alebo modernizujú existujúce prevádzkárne za účelom zavedenia novej výroby,  alebo poskytovaním nových služieb. Spôsob a podmienky čerpania úľavy na dani je obdobný ako podľa § 35b až na to, že si daňovník nemôže uplatniť prenášanie straty z obdobia pred čerpaním daňovej úľavy do neskoršieho obdobia. Rovnako vzhľadom na to že investičné stimuly sa poskytujú len na hodnotu dodatočnej investície, tak aj úľavu na dani si môže daňovník  uplatniť len z z pomernej časti dane, ktorý sa vypočíta spôsobom uvedeným v odseku 2.

K čl. III

K bodom 1 až 5

	Navrhuje sa, aby vyplatené príspevky na rekvalifikáciu zamestnancov a  na novovytvorené pracovné miesta  zamestnávateľom, ktorý je príjemcom investičných  stimulov, boli Národnému úradu práce uhradené vo forme účelových dotácii zo štátneho rozpočtu,  aby  tieto účelové dotácie boli príjmom základného fondu, ktorý je súčasťou rozpočtu Národného úradu práce a ak o rozdelenie týchto účelových dotácií na okresy rozhodlo predstavenstvo Národného úradu práce.

K bodu 6

	Navrhuje sa, aby účelová dotácia zo štátneho rozpočtu na úhradu nákladov na rekvalifikáciu zamestnancov podľa § 84a a na príspevky na novovytvorené pracovné miesta podľa § 93a bola poskytovaná Národnému úradu práce štvrťročne.

K bodu 7
	Navrhuje sa vytvoriť nový nástroj aktívnej politiky trhu práce na podporu rekvalifikácie zamestnancov zamestnávateľa, ktorému boli priznané investičné stimuly podľa zákona o investičných stimuloch, a ktorý týchto zamestnancov prijal na novovytvorené pracovné miesta za pomoci príspevku  podľa § 93a tohto zákona.
	Na tento príspevok bude mať nárok každý zamestnávateľ, ktorému ministerstvo poskytne  tento druh príspevku ako investičný stimul.
	Výška tohto príspevku sa navrhuje v sume 10 000 Sk na jedného zamestnanca. Poskytnutie tohto príspevku návrh podmieňuje zotrvaním rekvalifikovaného zamestnanca v pracovnom pomere u zamestnávateľa, ktorému bol príspevok poskytnutý najmenej počas 12 mesiacov. Okrem toho návrh podmieňuje poskytnutie príspevku na rekvalifikáciu podľa tohto ustanovenia dohodou o jeho poskytnutí a určuje záväzný obsah tejto dohody.

K bodu 8

	Nástroje aktívnej politiky trhu práce zamerané na podporu vytvárania nových pracovných miest  (§ 87)  sa dopĺňajú  o nový nástroj  - príspevok na novovytvorené pracovné miesto  zamestnávateľovi, ktorému boli priznané investičné stimuly. Účelom je zvýšiť účinnosť  stimulov  pre prítok investícií zo zahraničných zdrojov  a na ne nadväzujúcu tvorbu pracovných miest.

K bodu 9

	Navrhuje sa doplniť zákon o zamestnanosti o ustanovenie § 93a, v ktorom bude upravená výška príspevku na novovytvorené pracovné miesto  zamestnávateľovi, ktorému boli priznané investičné stimuly a  podmienky, za ktorých sa bude poskytovať.

	Navrhuje sa, aby sa tento príspevok poskytoval až po uplynutí 12 mesiacov odo dňa vzniku novovytvoreného pracovného miesta a za podmienky, že zamestnávateľ preukáže, že 
novovytvorené pracovné miesto bolo obsadené zamestnancom v pracovnom pomere  počas týchto dvanástich  mesiacov spolu najmenej 300 kalendárnych dní a celkový priemerný evidenčný počet  jeho  zamestnancov  vo fyzických osobách   za obdobie kalendárneho roka  ustanoveného v zákone nebol  nižší, než bol celkový  priemerný evidenčný počet  zamestnancov vo fyzických osobách  v kalendárnom roku  pred  rokom vzniku novovytvoreného pracovného miesta. 

	V návrhu je celková výška príspevku ustanovená v závislosti od miery evidovanej nezamestnanosti ku koncu kalendárneho mesiaca pred vznikom novovytvoreného pracovného miesta v okrese, v ktorom toto pracovné miesto vzniklo. Pri výpočte tejto miery evidovanej nezamestnanosti sa od celkového počtu evidovaných nezamestnaných odpočítajú evidovaní nezamestnaní, ktorí nemôžu bezprostredne nastúpiť do zamestnania z dôvodu rekvalifikácie, pracovnej rehabilitácie zabezpečovanej okresným úradom práce, dočasnej pracovnej neschopnosti alebo z dôvodu poberania peňažnej pomoci v materstve.

	Príspevok sa poskytuje v štvrťročných splátkach po uplynutí 12 mesiacov od vzniku novovytvoreného pracovného miesta. Výška mesačnej splátky je 10 000 Sk.    Mesačnú splátku príspevku poskytne okresný úrad práce do desiatich pracovných dní po uplynutí mesiaca, za ktorý splátka prislúcha. Prvá mesačná splátka príspevku  prislúcha za celý  kalendárny  mesiac bezprostredne nasledujúci  po uplynutí 12 mesiacov od vzniku novovytvoreného pracovného miesta. Návrhom sa umožňuje zahraničnému investorovi podať žiadosť o príspevok na novovytvorené pracovné miesto aj po uplynutí lehoty ustanovenej v odseku 5, maximálne do 36 mesiacov od vzniku novovytvoreného pracovného miesta.

	To znamená,   že ak novovytvorené pracovné miesto vzniklo 1.1.2001, 12 mesiacov uplynie 31.12.2001,  prvá splátka príspevku  bude za január 2002, do 10. februára 2002 (za predpokladu, že zamestnávateľ, ktorému boli priznané investičné stimuly si podal žiadosť a pracovné miesto bolo v januári  obsadené zamestnancom ). Ak napríklad novovytvorené pracovné miesto vzniklo 15.1.2001,  12 mesiacov uplynie 14.1.2002, prvá splátka bude za február  2002, najneskôr 10. marca  2002.

	Mesačná splátka príspevku je viazaná na obsadenie novovytvoreného pracovného miesta zamestnancom. Okresný úrad práce neposkytne splátku príspevku  za mesiac, počas ktorého nebolo novovytvorené pracovné miesto vôbec obsadené zamestnancom  Ak bolo novovytvorené pracovné miesto obsadené len časť mesiaca,  splátka  príspevku za tento mesiac je súčin sumy 333 Sk a počtu kalendárnych dní, počas ktorých bolo novovytvorené pracovné miesto obsadené. 

	Celková výška príspevku ustanovená v § 93a odsek 4 sa  umožní vyčerpať aj zamestnávateľovi, ktorý prechodne nemal  novovytvorené pracovné miesto sústavne obsadené v období po uplynutí 12 mesiacov od jeho vzniku, za predpokladu, že následne  tieto pracovné miesta obsadí. Žiadosť o príspevok na novovytvorené pracovné miesto možno podať najneskôr do 36 mesiacov od jeho vzniku vrátane.

		Ak zamestnávateľ, ktorému boli priznané investičné stimuly nespĺňa podmienky na poskytnutie mesačnej splátky v plnej výške, je povinný túto skutočnosť oznámiť okresnému úradu práce, najneskôr do piatich pracovných dní od jej vzniku. Za nesplnenie tejto povinnosti je orgán kontroly oprávnený uložiť pokutu podľa § 125 tohto zákona. 

	 Ak orgán kontroly zistí, že  neboli splnené podmienky na poskytnutie príspevku  alebo jeho časti podľa odsekov 1 až 9,  zamestnávateľ, ktorému boli priznané investičné stimuly,  je povinný  príspevok alebo jeho časť vrátiť do 30 pracovných dní odo dňa, v ktorom mu orgán kontroly túto skutočnosť  oznámil.  

	Z dôvodu zníženia administratívnej náročnosti sa nenavrhuje, aby zamestnávateľ, ktorému boli priznané investičné stimuly, podával žiadosť o splátku príspevku každý mesiac. Zamestnávateľ podá žiadosť, keď mu vznikne nárok na prvú mesačnú splátku príspevku. Splátky príspevku za nasledujúce mesiace bude okresný úrad práce poskytovať automaticky, pokiaľ mu zamestnávateľ neoznámi, že novovytvorené pracovné miesto zaniklo alebo v príslušnom mesiaci nebolo novovytvorené pracovné miesto obsadené, alebo bolo obsadené len  časť mesiaca. 

K bodu 9

	Vzhľadom na to, že príspevok na novovytvorené pracovné miesta sa poskytuje zamestnávateľovi, ktorému boli priznané investičné stimuly a jeho podnikateľský  zámer už bol posúdený príslušnými orgánmi,  nie je potrebné,  aby tento zamestnávateľ predkladal  podnikateľský zámer aj okresnému úradu práce. 

K Čl. IV

             Doplnením §5 odsek 2  zákona  č.231/1999 Z.z. o štátnej pomoci  o nové písmeno b), ktoré definuje daňové úľavy ako nepriamu štátnu pomoc sa zabezpečí lepšie prepojenie so zákonom o investičných stimuloch.  Skutočnosť, že ide o nepriamu formu štátne pomoci doteraz zo zákona explicitne nevyplývalo a mohlo by spôsobovať interpretačné problémy. Podľa pravidiel EU sa úľavy na dani jednoznačne za štátnu pomoc pokladajú. 

Ekonomický rozbor
	
	Príspevok na novovytvorené pracovné miesto zamestnávateľovi, ktorému boli priznané investičné stimuly vo výške 10 000 Sk mesačne zodpovedá priemernému pozitívnemu dopadu na verejné financie z dôvodu, že z jedného nezamestnaného sa stane zamestnaný. Príjem do verejných financií (odvody do poistných fondov a dane) od jedného zamestnanca s platom 10 000 Sk mesačne dosahuje 69 000 Sk ročne a výdavky verejných financií spojené s jedným nezamestnaným dosahujú priemerne vyše 49 000 Sk za rok. Spolu je to 118 000 Sk, mesačne takmer 10 000 Sk.
	V materiáli „Opatrenia na podporu významných zahraničných investícií“, ktorý schválila vláda SR uznesením č. 301/2000 dňa 10. mája 2000, sa uvádza: Od roku 1999 bolo na SNAZIR-e evidovaných celkovo 73 investičných projektov. K 29. februáru 2000 bolo v kategórii rozpracovaných 23 projektov  s plánovanou výškou investícií 193 mil. EURO a plánovaným počtom novovytvorených pracovných miest celkom 4855-7615. V kategórii stagnujúcich v súčasnosti  eviduje SARIO niekoľko desiatok projektov s plánovanou výškou investícií v desiatkach mil. EURO.. Projekty sú väčšinou vo fáze porovnávania investičných podmienok s okolitými štátmi, v prípade joint-ventures pokračuje vyhľadávanie ďalších partnerov pre spoluprácu.

Vplyv navrhovanej právnej úpravy na zamestnanosť

	Vychádzajúc z vyššie uvedených údajov, v prípade nadobudnutia účinnosti navrhovanej právnej úpravy od 1. januára 2001, predpokladáme, že ku koncu roku 2001 by počet novovytvorených pracovných miest postupne dosiahol 5 000. V roku 2002 by postupne vzniklo ďalších 10 000 novovytvorených pracovných miest, rovnako aj v roku 2003.

Vplyv navrhovanej právnej úpravy na štátny rozpočet

	V roku 2001:
 
            Úľavy na dani negatívne neovplyvnia príjmy štátneho rozpočtu v roku ich zavedenia, t.j. v roku 2001 z dôvodu, že tieto úpravy vytvárajú právny rámec pre rozhodovanie vlády SR.  Príjmy štátneho rozpočtu môžu v roku 2002 ovplyvniť, čo ale t.č. nie je možné relevantne vyčísliť. Keďže sa  jedná o nové investície, ktoré by sa bez poskytnutia stimulov neuskutočnili, tieto môžu mať len pozitívny vplyv na rozpočet.
	Príspevky na novovytvorené pracovné miesta vzniknuté v roku 2001 sa budú poskytovať až počnúc rokom 2002, preto v roku 2001 nevzniknú na štátny rozpočet nároky z titulu príspevkov na novovytvorené pracovné miesta a na rekvalifikáciu. 

 Počíta sa s vytvorením 5 000  pracovných miest

V roku 2002 | (mil. Sk)
Príspevky na novovytvorené pracovné miesta vzniknuté v r. 2001^1  v počte 5000 | - 350

Príspevky na rekvalifikáciu (5 000 osôb):
Zníženie výdavkov štátneho rozpočtu
-	na dávku sociálnej pomoci (4 000 osôb)
-	poistné platené štátom za evidovaných nezamestnaných

- 50

+  72
+  11

Zvýšenie príjmov štátneho rozpočtu z daní z príjmu zamestnancov | +  90

celkový vplyv na štátny rozpočet:

- 227 mil. Sk t.j.
cca - 230 mil. Sk

Na novovytvorené pracovné miesta vzniknuté v roku 2002 sa bude poskytovať príspevok až v roku 2003
	
Vysvetlenie k výpočtom:
	Okrem nárokov na účelovú dotáciu zo štátneho rozpočtu na rekvalifikáciu zamestnancov na novovytvorených pracovných miestach a na účelovú dotáciu na príspevky na novovytvorené pracovné miesta, ktoré znamenajú zvýšenie výdavkov štátneho rozpočtu, uvažuje sa už v prvých rokoch aj s pozitívnymi vplyvmi navrhovanej právnej úpravy na štátny rozpočet, ktoré sa prejavia vo zvýšení príjmov štátneho rozpočtu z daní z príjmov predtým nezamestnaných občanov, ktorí sa zamestnali buď priamo na novovytvorených pracovných miestach alebo na iných pracovných  miestach uvoľnených zamestnancami, ktorí odišli pracovať na novovytvorené pracovné miesta, prípadne v úspore poistného, ktoré platí štát za evidovaných nezamestnaných nepoberajúcich podporu v nezamestnanosti a v znížení výdavkov na dávku sociálnej pomoci.
	Výpočet vychádza z priemernej dávky sociálnej pomoci 3000 Sk, z poistného na zdravotné poistenie a nemocenské poistenie platené štátom za evidovaných nezamestnaných nepoberajúcich podporu v nezamestnanosti vo výške 452 Sk, z priemernej doby poskytovania príspevku na jedno novovytvorené pracovné miesto v roku 7 mesiacov; vzhľadom na to, že novovytvorené pracovné miesta budú vznikať postupne, pri výpočte daní z príjmov zamestnancov na novovytvorených pracovných miestach a zníženia výdavkov ŠR na dávky sociálnej pomoci a poistné sa uvažuje iba  s polovičnou sumou, priemerná daň zamestnanca na novovytvorenom pracovnom mieste sa predpokladá vo výške 750 Sk.
	V článku III. návrhu zákona je v plnom rozsahu zapracovaný návrh MPSVR SR. 

	

DOLOŽKA  ZLÚČITEĽNOSTI

1.	navrhovateľ návrhu zákona: vláda Slovenskej republiky
2.	Názov  návrhu zákona:  zákon o investičných stimuloch a o zmene a doplnení  niektorých zákonov
3.	V práve Európskej únie nie je uvedená problematika návrhu zákona upravená
4.	Návrh zákona svojou problematikou 
a)	nepatrí medzi prioritné oblasti aproximácie práva uvedené v čl. 70 Európskej dohody o pridružení a svojou problematikou nepatrí  medzi priority odporúčané v Bielej knihe.
5.	Charakteristika právnych noriem EÚ, ktorými je upravená problematika  návrhu zákona:
Problematika navrhovaného zákona sa dotýka článku 64 Európskej dohody o pridružení a článku 81,82,87 a 88 zmluvy o Európskej únií ( Amsterdamské znenie upravujúce hospodársku súťaž a v rámci nej oblasť štátnej pomoci)                                                   
6.	Vyjadrenie stupňa kompatibility s právnou normou EU:
Vzhľadom na vyjadrenie v bode 3 bezpredmetné.